Matie-moord: Adjunkminister veroordeel ‘sinnelose, brutale’ moordHannah Cornelius. Foto: Facebook. Die departement van polisie het die “sinnelose en brutale” moord op Hannah Cornelius (21), ŉ student aan die Universiteit Stellenbosch, streng veroordeel. Bongani Mkongi, adjunkminister van polisie, het namens die departement sy innige meegevoel met die Cornelius-familie betuig. Hy het ook die polisie geprys vir sy vinnige aksie wat tot die inhegtenisneming van vier verdagtes gelei het en het sy woede teen die volgehoue aanvalle op onskuldige jong vroue en kinders uitgespreek. “Ons sal geen steen onaangeroer laat om waansinnige misdade teen vroue en kinders te bekamp en te wen nie,” het hy gesê. Maroela Media het vroeër berig Cornelius, ŉ tweedejaar BA-student aan die Universiteit Stellenbosch, en ŉ studentemansvriend wat teologie studeer, het Vrydagaand in die dorp in die blou VW Golfie, wat haar 91-jarige ouma vir haar gegee het, rondgery. Hulle is vroeg Saterdagoggend gekaap en ontvoer. Die vriend kon in ŉ stadium slaag om te ontsnap en is in ŉ ernstige toestand met hoofbeserings na ŉ hospitaal geneem. Cornelius se liggaam is Saterdag omstreeks 08:30 naby ŉ bekende wynplaas op die Knorhoekpad buite Stellenbosch aangetref. Lees die vorige berigte oor Hannah Cornelius op Maroela Media.